Mette Kierkgaard (M), 2024-11-21:
Tak for ordet, formand.
Jeg vil gerne kvittere for modtagelsen af lovforslagene L 91 og L 92 og også for indlæggene i debatten her.
Udgangspunktet for L 91 er, at jeg helt grundlæggende tror på, at mennesker og organisationer yder deres bedste, når de mødes med tillid og respekt for deres faglighed.
Vi yder vores bedste, når vi får hjælp, hvis vi har brug for det, så vi kan lære af det og udvikle os.
Jeg tror på, at kontrol sagtens kan gå i spænd med dialog og læring, når blot det sker i et respektfuldt miljø.
Vi skal væk fra kontrol set som det eneste garantimærke for kvalitet.
Det bakkes i øvrigt også op af forskningen, som viser, at kontrol og tillid kan leve side om side og ligefrem understøtte hinanden, hvis det sker under trygge og respektfulde betingelser.
Kontrol, som opleves som understøttende for læring og videndeling, eller som bidrager til at reducere risikoen for fejl, kan fint gå i spænd med, at plejeenheder har tillid og tryghed ved, at tilsynet kommer på besøg.
Jeg mener, at der i dag bruges alt for meget tid på at kontrollere, om medarbejderne i ældreplejen egentlig bare passer deres arbejde, og så får de ovenikøbet to overlappende ældretilsyn, som kommer ud over alle de andre tilsyn, hvad flere af ordførerne også har været inde på i taler.
Hvis det var sådan, at tid brugt på tilsyn var lig med god kvalitet, så er der jo ingen tvivl om, at den tid er godt givet ud, men sådan er det bare ikke.
For faktisk viser undersøgelser af tilsynet på ældreområdet, at langt hovedparten af plejehjem og hjemmeplejen ikke har modtaget reaktioner fra de planlagte tilsyn, hverken fra det seneste kommunale ældretilsyn, som kommer årligt, eller det statslige ældretilsyn.
Samtidig ved vi også, at de mange tilsyn i dag er med til at drive mængden af dokumentation i ældreplejen i vejret.
Det er ressourcekrævende både for plejehjemmet og for hjemmeplejen, og det er jo tid brugt, som er gået væk fra borgeren.
En af årsagerne til det er bl.a., at langt de fleste tilsyn i dag føres med en fast frekvens, altså uden hensyntagen til, om der overhovedet er problemer.
Derfor er det nødvendigt med et nyt og, synes jeg, bedre ældretilsyn, hvor vi tager et opgør med den nuværende forestilling om, at kontrol er den eneste forudsætning for god kvalitet, og hvor vi i stedet for tager afsæt i viden om, hvad der reelt virker, når vi skal have kvalitetsudvikling.
Formålet med det nye ældretilsyn er at støtte plejeenhederne i at sikre kvalitet i plejen.
Det gør vi via en læringsorienteret dialog og ved at bistå med rådgivning og sparring.
Desuden er formålet selvfølgelig også stadig væk at føre tilsyn med kvaliteten af plejen.
Med det nye ældretilsyn sætter vi gang i en kulturændring, hvor der skabes en tillidsfuld samarbejdskultur ældretilsynet, plejehjem og hjemmeplejen imellem.
Vi ønsker også at fremme, at man så tidligt som muligt er åben omkring de udfordringer og problemer, man står over for, så vi kan få problemerne frem i lyset og der kan sættes ind med rådgivning, dialog og tilsyn.
Derfor opretter vi med lovforslaget også en rådgivnings- og sparringsfunktion, som plejehjem og hjemmepleje kan søge hjælp hos, hvis de har nogle konkrete problemer, og vi opretter derudover også Ældrelinjen.
Ældrelinjen er en direkte vej ind til tilsynet for alle, som er bekymret for forholdene på plejehjem og i hjemmeplejen, og det er et supplement for borgerne til dialogen og det løsningsrum, som der ofte er mellem plejehjem, hjemmeplejen og andre myndigheder.
Ældretilsynet skal stadig føre den nødvendige kontrol med forholdene på landets plejehjem og i hjemmeplejen, så kvaliteten og retssikkerheden er i orden for vores ældre borgere; selvfølgelig skal den være det.
Men vi ændrer tilgangen, så fokus i tilsynet bliver på at understøtte læring lokalt, og så det opleves meningsfuldt af dem, der får besøg af tilsynet.
Derudover fokuserer vi ældretilsynets indsats på de steder, hvor der er risiko for udfordringer med kvalitet.
Men vi sikrer samtidig, at alle plejehjem og hjemmeplejeenheder får et fysisk tilsynsbesøg af ældretilsynet minimum en gang hver femte år.